Predkladacia správa

Vláda Slovenskej republiky svojím uznesením č. 310 zo dňa 27. apríla 2005 zaviedla vo vzťahu k Ukrajine asymetrický vízový režim schválením návrhu na jednostranné zrušenie vízových poplatkov pre štátnych občanov Ukrajiny od 1. mája 2005 do 31. augusta 2005. 

Vzhľadom na to, že zavedením asymetrického vízového režimu s Ukrajinou nebol zaznamenaný výraznejší nárast počtu žiadateľov o víza a súčasný stav si nevyžiadal zvýšené opatrenia vo výkone služby a nedošlo k zmene charakteru krátkodobého pobytu občanov Ukrajiny na území Slovenskej republiky (najčastejšie v trvaní 1 – 2 dní), schválila vláda Slovenskej republiky uznesením vlády SR č. 626 zo 17. augusta 2005 predĺženie asymetrického vízového režimu do 30. júna 2006.

Dňa 13. marca 2006 bol Ministerstvu vnútra Slovenskej republiky prostredníctvom Ministerstva zahraničných vecí Slovenskej republiky doručený návrh ukrajinskej strany na predĺženie jednostranného zrušenia vízových poplatkov pre štátnych občanov Ukrajiny v súvislosti s blížiacim sa termínom ukončenia platnosti úloh vyplývajúcich z uznesenia vlády Slovenskej republiky č. 626 zo 17. augusta 2006. Ukrajinská strana navrhla ponechanie bezplatného udeľovania víz štátnym občanom Ukrajiny do prijatia rozhodnutia Rady Európskej únie podľa článku 3 ods. 2 Zmluvy o pristúpení Slovenskej republiky k Európskej únii, t. j. až do vstupu Slovenskej republiky do Schengenského priestoru.   

Po prerokovaní ukrajinského návrhu s vecne príslušnými útvarmi predkladá Ministerstvo vnútra Slovenskej republiky návrh na zmenu uznesenia vlády SR č. 310 z 27. apríla 2005 k jednostrannému  zrušeniu vízových poplatkov za udelenie tranzitných víz (typ B) a krátkodobých víz (typ C)  pre   štátnych občanov Ukrajiny. 

Predkladaný materiál nemá finančný, ekonomický,  environmentálny vplyv ani  vplyv na zamestnanosť a podnikateľské prostredie.